2.6 โครงการในอนาคต

บริษัท ได้มีการกำหนดแผนงานระยะยาว ของบริษัทฯ เป็นแผนแม่บทในช่วง 3-5 ปี
ซึ่งประกอบด้วยแผนหลัก ๆ 4 แผน ดังนี้

1.  แผนแม่บทในการพัฒนาความหลากหลายทางธุรกิจ ประกอบด้วยการพัฒนาธุรกิจที่เป็นรากฐาน
    ได้แก่ ธุรกิจนายหน้าซื้อขายหลักทรัพย์ ธุรกิจวาณิชธนกิจ
    และธุรกิจจัดจำหน่ายและรับประกันการจำหน่ายหลักทรัพย์
    การพัฒนาธุรกิจเพื่อการเติบโตและครบวงจร ได้แก่ ธุรกิจค้าหลักทรัพย์ ธุรกิจค้าตราสารหนี้
    และธุรกิจตัวแทนจำหน่ายหน่วยลงทุน รวมทั้งการพัฒนาธุรกิจเพื่อโอกาสทางธุรกิจ ได้แก่
    ธุรกิจที่ปรึกษาการลงทุน ธุรกิจจัดการกองทุนรวม ธุรกิจตลาดอนุพันธ์ และธุรกิจอื่น ๆ
    โดยมีวัตถุประสงค์เพื่อสร้างรายได้ ผลงานและชื่อเสียงจากธุรกิจที่เป็นรากฐาน
    รวมทั้งสร้างความครบวงจรในการให้บริการ และแสวงหาโอกาสในการทำธุรกิจใหม่ ๆ
    ซึ่งรวมถึง Wealth Management ที่จะก่อให้เกิดรายได้ และฐานการค้าในอนาคต

2.  แผนแม่บทในการพัฒนาระบบงานและมาตรฐานการทำงาน
    แบ่งเป็นระบบงานที่สร้างประสิทธิภาพ และความคล่องตัว ได้แก่ ระบบบริหารจัดการ
    ระบบการเงิน และระบบจัดซื้อ จัดจ้าง ระบบงานที่ใช้ในการวัด และกำกับผลงาน ได้แก่
    ระบบปฏิบัติการ และระบบการวางแผน งบประมาณ และการติดตามผลงาน
    และระบบงานที่สำคัญในระดับแผนแม่บท ได้แก่ ระบบการพัฒนาบุคลากร
    และระบบเทคโนโลยีสารสนเทศและการสื่อสาร โดยมีเป้าหมายหลักที่สำคัญ คือ
    การทำงานที่เป็นระบบ มีมาตรฐาน การกระจายอำนาจการจัดการอย่างเหมาะสม
    การแบ่งงานและการตัดสินใจอย่างสอดคล้อง การทำงานโดยมีการคิดล่วงหน้า
    ซึ่งต่อเชื่อมกับแผนกลยุทธ์

3.  แผนแม่บทในการพัฒนาเทคโนโลยีสารสนเทศ และการสื่อสาร ซึ่งประกอบไปด้วย
    การพัฒนาการบริหารข้อมูล การพัฒนาโครงสร้างพื้นฐาน การพัฒนาเครื่องมือสำนักงาน
    Office Automation การเสริมสร้างและพัฒนาบุคลากร
    รวมทั้งระบบความปลอดภัยในการพิทักษ์ข้อมูล เพื่อให้บรรลุเป้าหมายหลัก คือ
    เป็นเครื่องมือที่ช่วยสร้างเสริมรายได้ สร้างประสิทธิภาพในการทำงาน
    โดยมีข้อมูลสนับสนุนการทำงานอย่างเป็นระบบ รวมทั้งมีการพัฒนาเครื่องมือที่เหมาะสมต่องาน
    สร้างมาตรฐานความปลอดภัยของข้อมูล และเสริมสร้างพนักงานให้มีความทันสมัย
    มีความคิดก้าวหน้า พัฒนาตนเอง และใฝ่รู้

4.  แผนแม่บทในการพัฒนาบุคลากร วัตถุประสงค์หลักเพื่อให้ได้คนที่มีความรู้
    ความสามารถเข้ามาทำงานให้บรรลุตามเป้าหมายของบริษัท สร้างแรงจูงใจ
    และความผูกพันในการทำงาน มีการวัดผลงานที่ดึงความสัมพันธ์ระหว่างคนและงานเข้าด้วยกัน
    และมีการกำกับระบบการบริหารงานบุคคล และสำนักงานที่มีประสิทธิภาพ โดยแบ่งเป็น 5
    ระบบ ได้แก่ ระบบการสรรหาและคัดเลือกคนมาร่วมงาน ระบบผลตอบแทนและการให้รางวัล
    ระบบการพัฒนาบุคคล ระบบการบริหารและวัดผลงาน และระบบบริหารงานทรัพยากรบุคคล
    รวมทั้งการกำหนดบทบาท และความรับผิดชอบของทีมงานทรัพยากรบุคคลให้เป็น HR
    Champion

บริษัทมีแผนดำเนินงานในปี 2548 โดยมีโครงการที่สำคัญ ได้แก่

1.  โครงการเพิ่มรายได้ โดยเน้นการสร้างระบบเครือข่าย ได้แก่ การขยายฐานลูกค้าทั้งรายย่อย
    และสถาบัน รวมทั้งลูกค้าที่ซื้อขายผ่านทางอินเตอร์เน็ต การขยายทีมงานการตลาดเดิม
    และสร้างทีมงานหรือสาขาใหม่ การนำธุรกิจอื่นมาสนับสนุนธุรกิจนายหน้าซื้อขายหลักทรัพย์
    โครงการสร้างบริการที่ครบวงจร ทั้งทางด้านการซื้อขายตราสารหนี้ หน่วยลงทุน
    และการให้บริการที่ปรึกษาการลงทุน และการเตรียมความพร้อมสำหรับธุรกรรมใหม่ ๆ

2.  โครงการปรับปรุงเนื้อหาทางด้านวิเคราะห์หลักทรัพย์
    และการเผยแพร่บทวิเคราะห์หลักทรัพย์ผ่านทางสื่อต่าง ๆ
    และจัดตั้งหน่วยงานที่ปรึกษาการลงทุน (Investment Advisory) เพื่อพัฒนาสู่ Wealth
    Management และมุ่งสู่ธุรกิจ Private Fund ในอนาคต

3.  โครงการพัฒนาระบบเทคโนโลยีสารสนเทศ และการสื่อสาร ได้แก่ การพัฒนาการบริหารข้อมูล
    สำหรับการบริหารจัดการ การบัญชีการเงิน การวิเคราะห์หลักทรัพย์
    และการให้บริการแก่ลูกค้า (ระบบข้อมูลลูกค้า ระบบข้อมูลการซื้อขาย การเชื่อมต่อระบบ
    Front & Back Office การยกระดับ Front Office ใหม่
    การพัฒนาเครื่องมือการทำงานใหม่) รวมทั้งช่องทางการเชื่อมต่อข้อมูล
    และการบริหารเครือข่ายและการสื่อสาร

4.  โครงการบริหารงานบุคคล เริ่มตั้งแต่การสรรหาคนตามระบบ Competency Based
    Interview การพัฒนาศักยภาพของพนักงาน ด้วยการจัดระบบองค์กรแห่งการเรียนรู้
    ระบบข้อเสนอแนะ และการฝึกอบรม
    รวมทั้งกิจกรรมที่เสริมสร้างให้การปฏิบัติงานของพนักงานมีประสิทธิภาพมากขึ้น
    โดยการจัดตั้งชมรมพนักงานสัมพันธ์ การประกวดหน่วยงานที่ให้บริการเป็นเลิศ

5.  โครงการพัฒนาระบบงาน สร้างมาตรฐานการทำงาน และระบบการวางแผน งบประมาณ
    และติดตามผลงาน รวมทั้งระบบปฏิบัติการให้ดีขึ้น

6.  โครงการสร้างความสัมพันธ์ที่ดีกับสาธารณชน สื่อมวลชน และนักลงทุนทั่วไป

ทั้งนี้ บริษัทฯ จะดำเนินการทุกอย่างภายใต้การบริหารความเสี่ยงที่เหมาะสม
โดยยึดหลักบรรษัทภิบาลที่ดี เป็นหลัก